## ΣΩΜΑΤΕΙΟ ΕΡΓΑΖΟΜΕΝΩΝ

## ΨΥΧΙΑΤΡΙΚΟΥ ΝΟΣΟΚΟΜΕΙΟΥ ‘’ΔΡΟΜΟΚΑΪΤΕΙΟ’’

**ΑΝΑΚΟΙΝΩΣΗ 31/3/21**

Συνάδελφοι-ισσες,

Την ώρα που συνάδελφοι μας νοσούν ή βρίσκονται σε καραντίνα, το να προσπαθεί η διοίκηση να πετάξει το μπαλάκι της ευθύνης στους ίδιους πάει πολύ. **Τα πρόσφατα πολλαπλά κρούσματα θετικών αποδεικνύουν το αδιέξοδο της πολιτικής του χαμηλότερου δυνατού κόστους και την έλλειψη σχεδιασμού από την αρχή της πανδημίας για τα ψυχιατρικά νοσοκομεία.**

Εν μία νυκτί ‘’δημιουργήθηκαν’’ **χωρίς να υπάρχουν οι προδιαγραφές** 70 κλίνες Covid19.

* Πώς; Μόνο χάρη στον **ΗΡΩΙΣΜΟ** και την **ΑΥΤΑΠΑΡΝΗΣΗ** των συναδέλφων μας που εργάζονται σε αυτά τα τμήματα!!
* Πώς; Με τρείς νοσηλεύτριες/ες που φροντίζουν 30 ασθενείς στη βάρδια χωρίς να διαθέτουν το κατάλληλο υλικό. Θέλετε να μάθετε αν είναι ασφαλές για τους ασθενείς; Θέλετε να ρωτήσετε αυτούς τους συναδέλφους για τον καθημερινό τους γολγοθά;
* Πώς; Με ειδικευόμενους ψυχιάτρους που ξαφνικά ‘’ειδικεύονται’’ στη Covid19 και αυτό έχει ως αποτέλεσμα να στερούνται οι ασθενείς την εξειδικευμένη ιατρική φροντίδα από γιατρούς της αντίστοιχης ειδικότητας. Ποιος θα αναλάβει την ευθύνη της επικινδυνότητας που εκθέτονται οι ασθενείς;
* Πώς; Με τους ελάχιστους τραυματιοφορείς και οδηγούς που έχουν επωμιστεί το βάρος της μεταφοράς των θετικών ασθενών σε εργαστήρια για έλεγχο ή από τμήμα σε τμήμα

Οι μετακινήσεις προσωπικού όλων των ειδικοτήτων μεταξύ COVID και non-COVID τμημάτων- **λόγω υποστελέχωσης**- είναι άλλος ένας παράγοντας που αυξάνει τον κίνδυνο διασποράς.

Τα ερωτήματα είναι συγκεκριμένα προς τη Διοίκηση, τα θέτουμε **ξανά** και περιμένουμε τις απαντήσεις:

1. Οι κλινικές που χαρακτηρίστηκαν ως Covid19 διαθέτουν γενική παροχή O2;
2. Υπάρχουν παθολόγοι καθ’ όλο το 24ωρο και τα Σ/Κ;
3. Σύμφωνα με το δελτίο τύπου που εξέδωσε η Διοίκηση του νοσοκομείου μπορούν να μας αναφέρουν ποια θα είναι τα κριτήρια επιλογής των ασθενών που θα μεταφέρονται (αν ισχύσει) στις ιδιωτικές ψυχιατρικές κλινικές και ποιος θα τα ορίζει αυτά; Μήπως μιλάμε για ένα σχέδιο έκτακτης ιδιωτικοποιήσεως που θα παγιώσει το ρόλο των ιδιωτικών ψυχιατρικών κλινικών στις ακούσιες νοσηλείες;
4. Γιατί συνεχίζεται η εφημερία του νοσοκομείου όταν ήδη 3 νοσηλευτικά τμήματα λόγω κρουσμάτων έχουν βγει εκτός; Όταν δεν έχει ολοκληρωθεί η ιχνηλάτηση των ήδη νοσηλευομένων ασθενών και προσωπικού;

**ΔΕΝ ΕΙΝΑΙ ΩΡΑ ΓΙΑ ΠΕΙΡΑΜΑΤΙΣΜΟΥΣ!!!**

**Απαιτούμε** άμεσα ουσιαστικά μέτρα προστασίας της υγείας που έχουν επιστημονικά τεκμηριωθεί τόσο για τους ασθενείς όσο και για το προσωπικό:

* να αποσυμφορηθεί το νοσοκομείο με την **επίταξη ιδιωτικών ψυχιατρικών κλινικών** για την νοσηλεία ασθενών COVID που διαθέτουν την κατάλληλη υποδομή
* να ολοκληρωθούν άμεσα οι εκκρεμούσες προκηρύξεις με την πρόσληψη προσωπικού όλων των ειδικοτήτων και μονιμοποίηση των εργαζομένων με ελαστικές σχέσεις εργασίας
* Επάρκεια υλικού καθαριότητας ώστε να γίνονται επαναλαμβανόμενες και συχνές απολυμάνσεις των χώρων σύμφωνα με τα υγειονομικά πρωτόκολλα
* ευρεία παροχή προστατευτικών μέσων
* τακτικός έλεγχος ασθενών και προσωπικού με test
* Λειτουργία σε 24ωρη βάση εργαστηρίων και ασθενοφόρου

Συνεχίζεται η καθημερινή μάχη, γιατί μάχη είναι και όχι δουλειά να πρέπει να αναμετριέσαι με μια πανδημία, να παλεύεις να μην χάσεις τον ασθενή σου, να καταφέρεις να αντιστρέψεις την κατάσταση και να κερδίσεις άλλη μια παρτίδα με τον θάνατο χωρίς τις συνθήκες και τον εξοπλισμό που χρειάζεται.

**Να μην γίνει το Νοσοκομείο μας ‘’μίας νόσου΄΄!!!!**

**Καλούμε όλους τους συναδέλφους την Παρασκευή (2/4) 8πμ να συμμετάσχουν στο κλείσιμο της εφημερίας κλείνοντας την πύλη του νοσοκομείου.**

**ΤΟ Δ.Σ. ΤΟΥ ΣΩΜΑΤΕΙΟΥ**